
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	   Bucureşti, 21 mai 2012
   Pl-x 128/2012


AVIZ

asupra

propunerii legislative privind completarea Legii nr.1/2011 privind educaţia naţională
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea Legii nr.1/2011 privind educaţia naţională, trimisă cu adresa nr. Pl-x 128 din 14 mai 2012, înregistrată cu nr.31/337 din 14 mai 2011. 
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.
Iniţiativa legislativă are ca obiect de reglementare abrogarea alin.(3) al art.215 din Legea educaţiei naţionale nr.1/2011, cu modificările şi completările ulterioare, în sensul eliminării interdicţiei de a ocupa funcţia de rector pe perioada îndeplinirii mandatului pentru persoanele care ocupă o funcţie de conducere sau de demnitate publică.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 21 mai 2012.

Membrii comisiei au examinat iniţiativa legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.375 din 9 februarie 2012, punctul de vedere al Guvernului României, comunicat cu adresa nr.262 din 22 februarie 2012, conform căruia Guvernul nu susţine adoptarea propunerii legislative şi avizul negativ al Consiliului Legislativ, aviz transmis cu adresa nr.92 din 10 februarie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât eliminarea alin.(3) al art.215 din Legea nr.1/2011 privind educaţia naţională ar conduce tocmai la suprimarea motivaţiei pentru care se propune abrogarea acestuia, deoarece, prin soluţia legislativă propusă, cele două funcţii, respectiv funcţia de conducere sau de demnitate publică, vor putea fi deţinute de aceeaşi persoană, nemaiexistând incompatibilitate între ele, în timp ce în prezent, potrivit normelor legale în vigoare, cele două funcţii nu pot fi deţinute de aceeaşi persoană. Abrogarea nu se justifică şi creează o situaţie de ambiguitate legislativă.
În raport de obiectul şi conţinutul reglementării, iniţiativa legislativă face parte din categoria legilor organice.

                                 Florin Iordache                                  Alina Ştefania Gorghiu

